प्रयागराज (इलाहाबाद) में अगले साल लगने वाले कुंभ मेले के दौरान सड़कों पर आपको भगवा बसें दौड़ती हुई नजर आएंगी. इन बसों की खासियत यह होगी कि आप इनमें कुंभ के दौरान फ्री में सफर कर सकेंगे. ये बसें कुंभ मेले के लिए विशेष तौर पर चलाई जा रही हैं .15 जनवरी से 4 मार्च तक इन्हीं भगवा शटल बसों को प्रयागराज के कुंभ में श्रद्धालुओं के लिए निशुल्क चलाया जाएगा. इसके साथ ही ये भगवा बसें लखनऊ–गोरखपुर-कानपुर समेत पांच शहरों में भी चलेंगी.इनमें लखनऊ को 11 बसें, कानपुर को 10 बसें, प्रयागराज को 10 बसें, वाराणसी को 10 बसें और गोरखपुर को 10 बसें दी गई हैं. इन बसों की एक खासियत और भी है कि इन बसों में कुंभ के श्रद्धालुओं को सफर कराने वाले परिचालक भी वेल ट्रेंड होंगे. जिनको कार्यकुशलता की ट्रेनिंग दी जाएगी. कुंभ के दौरान लगभग 5500 बसों को परिवहन विभाग द्वारा लगाया जाएगा.